Diari Oficial de la Generalitat Valenciana


Sumari del DOGV 6597, del 30-08-2011 (2011/9047)

DECRET 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.
-----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/08/26/99/dof/vci/html**

### Dades del document

Número de DOGV
:   6597

Data del DOGV
:   30-08-2011

Secció del DOGV
:   I. DISPOSICIONS GENERALS

Número del document
:   2011/9047


Data del document
:   26-08-2011

Organisme emissor
:   Conselleria de Justícia i Benestar Social

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Justícia i Benestar Social
    * reglament intern
    * administració regional
    * organització administrativa
    * legislació

DECRET 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social. [2011/9047]  
PREÀMBUL  
  
Per mitjà del Decret 5/2011, de 21 de juny, del president de la Generalitat, es determinen les conselleries en què s'organitza l'administració de la Generalitat, entre les quals està la Conselleria de Justícia i Benestar Social. L'article 9 de l'esmentat decret assigna a esta Conselleria les competències relatives en matèria de justícia, menors, polítiques de prestació social, servicis socials, dependència, persones amb discapacitat, família, adopcions, joventut, dona, cooperació al desenrotllament i immigració, col·legis professionals, fundacions, associacions, registres i notariat; així mateix, estructura la Conselleria de Justícia i Benestar Social en els següents òrgans superiors: Secretaria Autonòmica d'Autonomia Personal i Dependència, Secretaria Autonòmica de Família i Solidaritat i Secretaria Autonòmica de Justícia.  
D'altra banda, el Decret 75/2011, de 24 de juny, del Consell, establix l'estructura orgànica bàsica de la Presidència i de les conselleries de la Generalitat, regulant en el seu títol VIII la Conselleria de Justícia i Benestar Social.  
En conseqüència, resulta necessària l'aprovació d'un Reglament Orgànic i Funcional de la Conselleria de Justícia i Benestar Social que, adaptat al nou organigrama, determine les funcions que s'atribuïxen als òrgans superiors i centres directius que la componen, així com les unitats administratives de rang superior que s'adscriuen a cada un.  
  
Per tot això, de conformitat amb el que establixen els articles 28.f) i 64 de la Llei 5/1983, de 30 de desembre, del Consell, a proposta del conseller de Justícia i Benestar Social i amb la deliberació prèvia del Consell, en la reunió del dia 26 d'agost de 2011,  
  
  
DECRETE  
  
TÍTOL I  
Disposicions generals  
  
Article 1. La Conselleria de Justícia i Benestar Social  
1. La Conselleria de Justícia i Benestar Social és el departament al qual correspon exercir les competències en matèria de justícia, menors, polítiques de prestació social, servicis socials, dependència, persones amb discapacitat, família, adopcions, joventut, dona, cooperació al desenrotllament i immigració, col·legis professionals, fundacions, associacions, registres i notariat.  
2. Territorialment, la Conselleria s'organitza en servicis centrals i direccions territorials i, funcionalment, en òrgans superiors del departament, nivell directiu i nivell administratiu.  
3. Els servicis centrals estenen la seua competència a tot l'àmbit de la Comunitat Valenciana i les direccions territorials al respectiu àmbit provincial.  
  
Article 2. Dels òrgans superiors i del nivell directiu  
Sota la dependència de la persona titular del departament, la Conselleria de Justícia i Benestar Social està integrada pels següents òrgans superiors i centres directius:  
1. Secretaria Autonòmica d'Autonomia Personal i Dependència.  
2. Secretaria Autonòmica de Família i Solidaritat.  
3. Secretaria Autonòmica de Justícia.  
4. Subsecretaria.  
5. Direcció General de Persones amb Discapacitat i Dependència.  
  
6. Direcció General d'Acció Social i Majors.  
7. Direcció General de Família i Dona.  
8. Direcció General d'Integració i Cooperació.  
9. Direcció General de la Joventut.  
10. Direcció General de Justícia  
11. Direcció General del Menor  
Article 3. Del nivell administratiu  
El nivell administratiu de la Conselleria està constituït per totes les unitats dependents directament dels òrgans superiors i del nivell directiu.  
  
  
TÍTOL II  
De l'estructura i funcions dels òrgans superiors,   
directius i servicis centrals de la Conselleria  
  
CAPÍTOL I  
Del conseller o consellera  
  
Article 4. De les atribucions del conseller o consellera de Justícia i Benestar Social  
1. El conseller o consellera de Justícia i Benestar Social és l'òrgan jeràrquic superior del departament, i exercix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria.  
2. La persona titular de la Conselleria, sota la superior autoritat del Consell, assumix la representació orgànica de la Conselleria de Justícia i Benestar Social davant de qualsevol classe d'institucions públiques i privades.  
3. Correspon al conseller o consellera de Justícia i Benestar Social la presidència de l'Institut Valencià de la Joventut (IVAJ); de l'Institut Valencià d'Atenció als Discapacitats (IVADIS); de l'Agència Valenciana de Prestacions Socials (AVAPSA), i de qualssevol altres organismes i entitats públiques que es creen, en els quals se li assigne tal funció o que queden adscrits a la Conselleria.  
  
Article 5. Dels gabinets  
1. El gabinet de la persona titular de la Conselleria és la unitat de suport, assessorament i assistència immediata al titular del departament, de qui depén directament.  
2. El gabinet de la persona titular de la Conselleria té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació referents a competències de la Conselleria, així com el desenrotllament de totes aquelles funcions que li siguen encomanades.  
3. Depenent funcionalment de la persona titular de la Conselleria i orgànicament de la Subsecretaria, a la Subdirecció General del Gabinet Tècnic, li corresponen les funcions que concernixen a assessorament tècnic, informes, estudis, documentació i seguiment parlamentari.  
  
4. La Subdirecció General del Gabinet Tècnic s'estructura en els servicis següents:  
a) Servici d'Informes i Activitat Parlamentària, al qual correspon assessorar, tenint en compte criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la Conselleria, preparant els informes i estudis tècnics i memòries necessaris, proposar i tramitar les actuacions de la Conselleria relacionades amb l'activitat parlamentària.  
b) Servici de Documentació, Publicacions i Estadística Departamental, al qual correspon gestionar les bases de dades documentals d'interés per a la Conselleria, col·laborar en el tractament, organització i recuperació de la documentació rellevant per al desenrotllament de les funcions d'assessorament corresponents a la Subdirecció General, proposar i elaborar publicacions i estadístiques en matèria de la Conselleria.  
  
  
Article 6. De la substitució en cas d'absència o malaltia  
1. En els casos d'absència o malaltia de la persona titular del departament serà aplicable el que disposa l'apartat 1.i) de l'article 12 de la Llei del Consell.   
2. Fins que es resolga la substitució, les funcions d'aquella com a titular del departament seran exercides temporalment per les persones titulars de les secretaries autonòmiques, i en este cas se seguirà l'orde relacional establit en l'article 2 del present reglament, a excepció de les que li corresponen com a membre del Consell.  
3. Per a la substitució de les persones titulars de les secretaries autonòmiques, subsecretaria i direccions generals, s'aplicarà així mateix l'orde establit en l'esmentat article.  
4. El que establixen els paràgrafs anteriors s'entén sense perjuí del que, si és el cas, dispose la persona titular de la Conselleria mitjançant una resolució.  
  
  
CAPÍTOL II  
De la Secretaria Autonòmica d'Autonomia   
Personal i Dependència  
  
Article 7. De la Secretaria Autonòmica d'Autonomia Personal i Dependència  
1. Sota l'autoritat de la persona titular de la Conselleria de Justícia i Benestar Social, la Secretaria Autonòmica d'Autonomia Personal i Dependència és l'òrgan superior que exercix les funcions que li atribuïx l'article 68 de la Llei del Consell, en matèria de coordinació de les polítiques de promoció de l'autonomia personal i atenció a les persones en situació de dependència, a les persones amb discapacitat, acció social i majors.  
2. La Secretaria Autonòmica d'Autonomia Personal i Dependència està integrada per la Direcció General de Persones amb Discapacitat i Dependència i per la Direcció General d'Acció Social i Majors.  
  
Article 8. De la Direcció General de Persones amb Discapacitat i Dependència  
1. La Direcció General de Persones amb Discapacitat i Dependència és el centre directiu dependent de la Secretaria Autonòmica d'Autonomia Personal i Dependència al qual corresponen les funcions de proposta, programació i execució de les polítiques generals en matèria d'atenció a les persones en situació de dependència i discapacitat, promoció de l'autonomia personal, així com la coordinació de centres propis, assistència social a malalts mentals crònics, autorització i equipament de centres.  
2. Corresponen a la direcció general les funcions següents:  
a) Planificar, ordenar, coordinar i dirigir els recursos i servicis d'atenció a les persones amb discapacitat.  
b) Coordinar l'actuació de l'IVADIS i la resta d'òrgans públics d'atenció a les persones amb discapacitat.  
c) Prestació dels servicis i gestió dels centres d'atenció a les persones amb discapacitat que siguen de titularitat de la Generalitat.  
d) L'assistència tècnica als centres i servicis, tant de caràcter públic com privat, que actuen en l'àmbit de l'atenció a les persones amb discapacitats físiques, psíquiques, sensorials, així com a les persones malaltes mentals cròniques, siguen o no dependents.  
e) L'elaboració dels programes i projectes, així com l'execució de totes aquelles mesures que s'orienten a facilitar la integració de les persones amb discapacitat en la societat.  
f) Impulsar i promoure les actuacions necessàries en matèria d'accessibilitat, per mitjà d'accions i programes que faciliten l'accessibilitat universal i l'accés a les noves tecnologies.  
g) El foment d'activitats, servicis i programes en relació amb les persones amb discapacitat.  
h) Supervisar les actuacions de les entitats destinades a l'atenció i promoció de les persones amb discapacitat i de persones malaltes mentals cròniques.  
i) La guarda i protecció de la persona i/o dels béns de les persones incapacitades sotmeses a càrrecs tutelars de la Generalitat.  
j) Gestionar els concerts, subvencions i altres prestacions econòmiques en matèria de la seua competència.  
k) Planificar i coordinar els recursos i servicis d'atenció a les persones en situació de dependència.   
l) Autoritzar i acreditar els centres per a garantir el compliment dels requisits establits per la normativa vigent.  
m) Exercir la potestat sancionadora sobre els incompliments quant a requisits dels centres i servicis i respecte dels drets dels beneficiaris.   
  
n) Establir els mitjans de coordinació amb els òrgans de la Generalitat i la resta d'administracions públiques, per a la millor atenció de les persones incloses en l'àmbit d'actuació de la Direcció General.  
  
o) Establir, programar i gestionar els procediments destinats al reconeixement de la situació de les persones dependents, la gestió i supervisió dels servicis i prestacions que li corresponguen, així com la resolució de les incidències que es puguen plantejar.  
p) Elaborar els corresponents programes individuals d'atenció.  
  
q) Avaluar periòdicament el funcionament del sistema d'atenció a la dependència en l'àmbit de la Comunitat Valenciana.  
r) Aportar a l'administració General de l'Estat la informació necessària per a l'aplicació dels criteris de finançament del nivell acordat i per a la percepció del nivell mínim de protecció garantit.  
  
s) Impulsar la formació en matèria de dependència de les persones professionals i cuidadores.  
t) Informar sobre el marc de cooperació interadministrativa amb l'administració General de l'Estat que es desenrotllarà per mitjà dels corresponents convenis, en els quals s'acordaran els objectius, mitjans i recursos per a l'aplicació dels servicis i prestacions.  
u) Establir els mecanismes de coordinació amb els diferents servicis socials i sanitaris en la prestació dels programes i servicis d'atenció inclosos en l'àmbit funcional de la Direcció General.  
  
v) Supervisar les accions de les entitats que formen part del sistema.  
x) Dirigir i coordinar tècnicament i funcionalment, en les matèries de la seua competència, les actuacions de les direccions territorials i els centres que en depenguen.  
y) Establir les accions que siguen necessàries amb les administracions locals, per a aconseguir una coordinació eficaç en polítiques socials de la seua àrea funcional, que permeten rendibilitzar adequadament els recursos disponibles i acostar-los cada vegada més a les persones destinatàries desenrotllant el principi de subsidiarietat.  
z) Totes aquelles altres funcions que corresponguen a la direcció general en matèries de la seua competència.   
3. De la Direcció General de Persones amb Discapacitat i Dependència depenen la Subdirecció General de Persones amb Discapacitat i Dependència.  
3.1. A la Subdirecció General de Persones amb Discapacitat i Dependència li competix la coordinació dels servicis i recursos d'atenció a les persones amb discapacitat. Esta subdirecció general s'estructura en els servicis següents:  
3.1.1. Servici d'Atenció Social a les Persones amb Discapacitat, al qual corresponen les funcions següents:  
a) Suport administratiu i tècnic a la Direcció General per al desenrotllament de les polítiques de prevenció, rehabilitació, inclusió i atenció social i tractament de persones afectades per tot tipus de discapacitat.  
  
b) Coordinar l'accés de les persones afectades per tot tipus de discapacitat als recursos disponibles en l'àrea funcional de la Direcció General.  
c) Supervisar les actuacions de les entitats destinades a l'atenció i promoció de persones amb discapacitat.  
d) Realitzar les activitats d'investigació, formació, sensibilització i difusió de la realitat que presenta el sector social de les persones amb discapacitat, prestant especial atenció a les seues característiques específiques i necessitats, en coordinació amb el Servici de Centres de Persones amb Discapacitat.  
e) Disposar i organitzar la recollida de dades estadístiques elaborant censos específics de persones amb discapacitat i disposar així mateix la recollida de dades sobre la demanda de servicis i recursos disponibles, identificant noves necessitats, de conformitat amb el que disposen les normes sobre protecció de dades de caràcter personal.  
f) Supervisar i coordinar les actuacions en matèria de guarda i protecció de persones i béns sotmesos a càrrecs tutelars de la Generalitat.  
  
g) Desenrotllar les actuacions relatives a la inserció sociolaboral de les persones amb discapacitat, en coordinació amb altres conselleries i organismes.  
h) Elaborar, en coordinació amb el Servici de Centres de Persones amb Discapacitat, les propostes de normes de règim intern dels centres.  
i) Elaborar propostes de projectes normatius en relació amb les funcions atribuïdes.  
j) Tramitar i instruir els expedients de sol·licitud de responsabilitat patrimonial de la Conselleria de Justícia i Benestar Social, per fets succeïts en el funcionament dels centres de persones amb discapacitat.   
  
k) Instruir els procediments sancionadors en l'àmbit de les persones amb discapacitat.  
l) Tramitar les queixes i recursos en l'àmbit de persones amb discapacitat.  
m) Promoure les activitats i servicis relacionats amb la millora de l'autonomia de les persones amb discapacitat, així com l'accés a les noves tecnologies.  
n) Coordinar les actuacions en matèria d'oci, temps lliure i vacacions inclosos en l'àmbit competencial de la Direcció General de Persones amb Discapacitat i Dependència.  
o) Coordinar l'execució dels programes d'ajudes tècniques i de desenrotllament personal, així com dels productes de suport.  
p) Coordinar les actuacions relacionades amb la tinença de gossos d'assistència dins de l'àmbit competencial atribuït a la Direcció General, en el marc del que disposa la normativa sobre Gossos d'Assistència per a Persones amb Discapacitat.  
q) Les altres que se li encomanen per la Direcció General en l'exercici de les competències atribuïdes en matèria d'atenció social a les persones amb discapacitat.  
3.1.2. Servici d'Autorització i Acreditació de Centres i Servicis, al qual corresponen les funcions següents:  
a) L'autorització i acreditació dels centres i servicis que formen part del sistema de servicis socials per a garantir el compliment dels requisits establits en la normativa vigent, sense perjuí del que disposa l'apartat 3.1.5.b) d'este article.  
b) El seguiment i la supervisió dels centres i servicis autoritzats, així com la proposta d'implantació de programes de millora d'estos.  
  
c) Comprovació del compliment dels requisits exigits als centres de servicis socials especialitzats per a l'atenció de persones dependents, per a la seua adhesió als programes de finançament públic.  
  
d) Tramitació i instrucció dels expedients de sol·licitud de responsabilitat patrimonial de la Conselleria de Justícia i Benestar Social, per fets succeïts en el funcionament dels centres de persones dependents.   
  
e) Instrucció dels procediments sancionadors sobre els incompliments quant a requisits dels centres i servicis i respecte dels drets dels beneficiaris, sense perjuí del que establix l'apartat 3.1.1.k) d'este article.  
f) Tramitació de les queixes i recursos en relació a l'aplicació de la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència  
3.1.3. Servici de Valoració i Ordenació, al qual corresponen les funcions següents:  
a) Establir, programar i gestionar els procediments de valoració i de reconeixement de la situació de dependència.   
b) Elaboració dels Programes Individuals d'Atenció.  
c) Disseny i definició de les característiques i contingut de la cartera de servicis i prestacions de la Llei de Dependència, en col·laboració amb el Servici de Prestacions   
d) Elaboració de la normativa i instruccions necessàries per al correcte desplegament i aplicació de la Llei de la Dependència en l'àmbit de les seues competències, en col·laboració amb el Servici de Prestacions.  
e) Planificar i coordinar els recursos i servicis d'atenció a les persones en situació de dependència.  
f) Coordinació de la xarxa de servicis socials municipals d'atenció a la dependència.  
g) Impulsar la formació en matèria de dependència de les persones professionals i cuidadores.  
h) Establir els mecanismes de coordinació amb els diferents servicis socials i sanitaris en la prestació dels programes i servicis en l'àmbit de la dependència.  
3.1.4. Servici de Prestacions, al qual corresponen les funcions següents:  
a) Establiment i execució dels procediments dirigits a l'assignació, gestió i supervisió de les prestacions derivades dels programes individuals d'atenció.   
b) Coordinació i gestió dels programes d'atenció a la dependència.  
  
c) Aportació a l'administració General de l'Estat de la informació necessària per a l'aplicació dels criteris de finançament del nivell acordat i per a la percepció del nivell mínim de protecció garantit.  
  
d) Realitzar l'avaluació periòdica del funcionament del sistema d'Atenció a la Dependència en l'àmbit de la Comunitat Valenciana en col·laboració amb el Servici de Valoració i Ordenació.  
3.1.5. Servici de Centres de Persones amb Discapacitat, al qual corresponen les funcions següents:  
a) Realitzar les actuacions orientades a assegurar els adequats nivells de qualitat i prestació de servicis en els centres d'atenció a persones amb discapacitat, tant públics com privats, així com el control dels requisits i normes que han de complir estos.  
b) Realitzar els tràmits administratius per a l'autorització, acreditació i registre de centres, destinats a l'atenció de les persones amb discapacitat, així com les activitats d'instrucció derivades de l'exercici de la potestat sancionadora en esta matèria.  
c) Elaborar les propostes de normes de règim intern dels centres d'atenció en coordinació amb el Servici d'Atenció a les Persones amb Discapacitat.  
d) Supervisar les actuacions de les entitats destinades a l'atenció i promoció de centres per a persones amb discapacitat.  
e) Proposar plans de modernització de les infraestructures dels centres d'atenció, així com els criteris de qualitat exigibles a estos.  
  
f) Elaborar i coordinar el seguiment dels convenis amb entitats d'atenció a persones amb discapacitat en el marc de les competències atribuïdes a la Direcció General.  
g) La gestió dels concerts amb els centres d'atenció social a les persones amb discapacitat.  
h) Elaborar les propostes dels projectes normatius i de convocatòries relatives a l'àmbit de les funcions atribuïdes.  
i) Coordinar la gestió dels centres d'atenció a persones amb discapacitat de titularitat de la Generalitat, inclosos en l'àrea funcional de la Direcció General.  
j) Les altres que se li encomanen per la Direcció General en l'exercici de les competències atribuïdes en matèria d'atenció social a les persones amb discapacitat.  
  
Article 9. Direcció General d'Acció Social i Majors  
1. La Direcció General d'Acció Social i Majors és el centre directiu dependent de la Secretaria Autonòmica d'Autonomia Personal i Dependència al qual corresponen les funcions en matèria de proposta, programació i execució d'accions en matèria d'acció social tendents a afavorir la integració en la societat dels col·lectius en situació desfavorable o en risc d'exclusió social i la participació activa de les persones majors en la societat.  
La Direcció General prestarà especial atenció al desenrotllament i posada en marxa d'activitats lúdiques, d'oci i temps lliure, així com a les activitats culturals i les relacionades amb les noves tecnologies.  
2. Corresponen a la direcció general les funcions següents:   
a) Planificació, seguiment i execució dels plans i programes relacionats amb la inclusió social.   
b) Desplegament i execució del sistema valencià de renda garantida de ciutadania.   
c) Execució, seguiment i avaluació de projectes del Pla Concertat de Prestacions Bàsiques de Servicis Socials de corporacions locals.  
  
d) Establir i desenrotllar les mesures i estratègies específiques destinades a evitar o compensar els desavantatges patits per col·lectius en situació desfavorable.   
e) La prestació dels servicis i la gestió dels centres de servicis socials de la seua àrea funcional que siguen de titularitat de la Generalitat.   
  
f) La supervisió de les accions de les entitats que formen part del sistema públic de servicis socials.   
g) Prestació dels servicis i gestió dels centres especialitzats, centres de dia i d'atenció residencial per a persones majors.  
h) L'elaboració de programes i projectes, així com l'execució de totes aquelles mesures que s'orienten a fomentar la participació activa dels majors en la societat.   
i) L'assistència tècnica als centres i servicis, tant de caràcter públic com privat, que actuen en la seua àrea funcional.   
j) La gestió de subvencions i altres prestacions econòmiques en les matèries de la seua competència.   
k) Dirigir i coordinar, tècnica i funcionalment, les actuacions de les direccions territorials i els centres que en depenguen, en les matèries de la seua competència.   
l) Establir les accions que siguen necessàries amb els ajuntaments i diputacions, per a aconseguir una coordinació eficaç en polítiques socials de la seua àrea funcional que permeten rendibilitzar adequadament els recursos disponibles i acostar-los cada vegada més a les persones destinatàries desenrotllant el principi de subsidiarietat.   
m) Totes aquelles altres funcions que corresponguen a la Direcció General en matèries de la seua competència i li encomane la normativa vigent.   
3. De la Direcció General d'Acció Social i Majors depén la Subdirecció General d'Acció Social i Majors, a la qual li competix la coordinació dels servicis i recursos d'atenció a les persones majors i a aquells col·lectius en situació desfavorable o en risc d'exclusió social. Esta Subdirecció General s'estructura en els servicis següents:  
  
3.1. Servici de Gestió de Centres de Persones Majors, al qual corresponen les funcions següents:  
a) La gestió de la demanda de servicis d'atenció residencial, centres de dia i centres especialitzats d'atenció a persones majors.  
  
b) L'assistència tècnica, coordinació i supervisió de la gestió dels centres públics de persones majors adscrits a la Direcció General.  
  
c) Realització d'actuacions orientades a garantir un adequat nivell de satisfacció dels usuaris dels centres i dels servicis que s'hi presten.  
  
d) Preparació i gestió dels concerts i programes de finançament de places residencials, centres de dia i centres especialitzats d'atenció a majors, així com de les subvencions per al seu manteniment.  
  
e) Gestió de les subvencions destinades a equipament, reforma i construcció de centres.  
f) Disseny i implantació de programes sociosanitaris en els centres, i desenrotllament dels mecanismes de coordinació amb els servicis sanitaris.  
g) Elaboració de plans de modernització de les infraestructures dels centres i establiment de criteris tècnics en matèria d'equipament d'estos.  
h) En col·laboració amb les unitats administratives corresponents, el seguiment, avaluació de les activitats dels centres públics per a atenció a persones majors, i la implantació de programes i plans de qualitat i realització de tasques de control en estos.  
i) Elaborar les propostes dels projectes normatius i de convocatòries relatives a l'àmbit de les funcions atribuïdes.  
j) Les altres que se li encomanen per la Direcció General en l'exercici de les competències atribuïdes en matèria d'atenció integral a les persones majors.  
3.2. Servici de Gestió de Programes, al qual corresponen les funcions següents:  
a) Disseny, planificació, seguiment i execució dels plans i programes dirigits a col·lectius en situació desfavorable o en risc d'exclusió social.  
b) Supervisar i coordinar les actuacions en matèria de Renda Garantida de Ciutadania, així com l'assessorament a les corporacions locals en la seua tramitació i gestió.  
c) Execució, seguiment i avaluació de projectes del Pla Concertat de Prestacions Bàsiques de Servicis Socials de les Corporacions Locals.  
  
d) Control, seguiment i avaluació de les prestacions no contributives, així com la gestió de les prestacions del Fons d'Assistència Social.  
e) L'assistència tècnica, coordinació i supervisió de la gestió dels centres socials adscrits a la Direcció General.  
f) Elaboració de programes i projectes, així com execució de totes aquelles mesures que s'orienten a fomentar la participació activa dels majors en la societat.  
g) Disseny i execució d'activitats culturals, lúdiques, d'oci i temps lliure destinades a l'envelliment actiu.  
h) Disseny i execució de programes de cooperació social i convivència dirigits a la integració social de les persones majors, a través d'Entitats Locals i Associacions de Majors.  
i) Elaboració de les convocatòries de subvencions i convenis en les matèries pròpies de les funcions del servici, així com la seua preparació i gestió.  
j) Les altres que se li encomanen per la Direcció General en l'exercici de les competències atribuïdes en matèria d'acció social i atenció integral a les persones majors.  
  
CAPÍTOL III  
De la Secretaria Autonòmica de Família i Solidaritat  
  
Article 10. De la Secretaria Autonòmica de Família i Solidaritat  
1. La Secretaria Autonòmica de Família i Solidaritat assumix les funcions que li atribuïx l'article 68 de la Llei del Consell en matèria de direcció i execució de la política social i de família, atenció i programes de la dona, mediació i prevenció de la violència de gènere, integració de la immigració, cooperació al desenrotllament i solidaritat.  
  
2. La Secretaria Autonòmica de Família i Solidaritat està integrada per la Direcció General de Família i de la Dona, Direcció General d'Integració i Cooperació i Direcció General de la Joventut.   
  
Article 11. Direcció General de Família i Dona  
1. La Direcció General de Família i Dona és el centre directiu de la Secretaria Autonòmica de Família i Solidaritat al qual corresponen les funcions en matèria de promoció i execució de les mesures necessàries per a assegurar una política integral en benefici de la família i la infància, així com les relatives a promoció i execució de mesures per a fer efectiu el dret a la igualtat de tracte i d'oportunitats entre dones i hòmens, atenció a la dona, mediació i prevenció de la violència de gènere, promoció, participació i programes de la dona.  
  
2. Corresponen a la Direcció General les funcions següents:   
a) Dirigir, coordinar, fer el seguiment i avaluar els plans intersectorials d'actuació que desenrotlle el Consell en matèries de la seua competència.   
b) Vetlar per l'aplicació del principi d'igualtat d'oportunitats en les polítiques públiques de la Comunitat.  
c) Proposar l'elaboració d'estudis, programes, mesures i normes que tinguen com a objecte promoure l'exercici efectiu del dret constitucional d'igualtat, i en particular la prevenció de conductes discriminatòries contra la dona i de la violència de gènere.  
d) Fomentar i desenrotllar una cultura de família, que incidisca en línies preventives d'actuació, formació, intervenció, participació i promoció del seu benestar.  
e) Planificar i elaborar programes en favor de les famílies, de les dones i de la conciliació, prestant especial atenció als col·lectius més vulnerables.  
f) Potenciar les condicions i beneficis en favor de les famílies nombroses i monoparentals.  
g) Impulsar actuacions dirigides a afavorir la conciliació de la vida personal, familiar i laboral.  
h) Realitzar les actuacions necessàries per a la formalització d'acords de col·laboració, contractes, concerts, prestacions, ajudes i subvencions en matèria de conciliació, família, dona i prevenció de la violència de gènere.   
i) Prestar assistència tècnica als centres i servicis, tant de caràcter públic com privat, que actuen en l'àmbit de l'atenció a les dones i a la prevenció de la violència de gènere.  
j) Autorització dels centres i servicis relatius a la dona i a les víctimes de la violència de gènere, així com, si és el cas, l'exercici de la facultat sancionadora.  
k) Previndre i, si és el cas, contribuir a eliminar tota situació d'abús o discriminació directa o indirecta de la dona, així com coadjuvar en la tramitació de les denúncies que es formulen en tals situacions.  
  
l) Implantar i executar programes que tinguen com a objecte la promoció sociolaboral de les dones.  
m) Fomentar i promoure la participació social i moviment associatiu de les dones, de les entitats, organitzacions i associacions de família, i de les que actuen contra la violència de gènere.   
n) Establir les accions que siguen necessàries amb els ajuntaments i diputacions, per a aconseguir una coordinació eficaç en polítiques socials de la seua àrea funcional que permeten rendibilitzar adequadament els recursos disponibles i acostar-los cada vegada més a les persones destinatàries desenrotllant el principi de subsidiarietat.  
o) Desplegar les polítiques de la Generalitat en matèria de prevenció i sensibilització de la violència que s'exercix contra la dona.  
p) Contribuir a eliminar tota situació de violència, directa o indirecta, sobre la dona, i coadjuvar en la tramitació de les denúncies que es formulen contra tals situacions.  
q) Prestar assessorament jurídic gratuït a les dones, informant, orientant i canalitzant-les cap a les institucions i organismes competents per a la resolució de la seua problemàtica.  
r) Garantir a les dones víctimes de violència de gènere el dret a l'assistència social integral, des dels servicis d'atenció, emergència, suport i acollida per a la seua total recuperació, així com de les seues filles i fills menors.  
s) Promoure els punts de trobada i la mediació en l'àmbit familiar.  
  
t) Dirigir i coordinar tècnicament i funcionalment les actuacions de les direccions territorials i els centres que en depenguen, en les matèries de la seua competència.  
u) Totes aquelles altres funcions que corresponguen a la Direcció General en matèries de la seua competència i li encomane la normativa vigent.  
3. De la Direcció General de Família i Dona depén la Subdirecció General de Família i Dona, que s'estructura en els servicis següents:  
  
3.1. Servici de Gestió de Programes de Família i de Conciliació, al qual corresponen les funcions següents:  
a) Preparar, tramitar, gestionar i portar el seguiment de subvencions i ajudes destinades a fomentar la protecció i promoció de la família, amb especial atenció a maternitat, a les famílies nombroses i a aquelles amb especial situació de vulnerabilitat social.   
b) Impulsar i potenciar el teixit associatiu de famílies de la Comunitat Valenciana.  
c) Impulsar la realització d'actuacions dirigides específicament a afavorir la conciliació de la vida personal, familiar i laboral.  
d) Impulsar programes i normes que tinguen com a objecte protegir les famílies de la Comunitat Valenciana.  
e) Preparar, tramitar, gestionar i portar el seguiment de subvencions i ajudes destinades a les actuacions dirigides a afavorir la conciliació de la vida personal, familiar i laboral.  
f) Prestar suport als òrgans consultius competents en matèria de conciliació, família i infància.  
g) Informar, orientar i assessorar en matèries i recursos referents a la família, la maternitat i la conciliació dependents de la Conselleria de Justícia i Benestar Social.  
h) Gestionar, en el marc de les iniciatives europees, projectes encaminats a afavorir la promoció i implantació de mesures de conciliació que coadjuven a aconseguir la igualtat d'oportunitats entre hòmens i dones.  
i) Col·laborar amb organismes, grups i entitats públiques i privades que realitzen programes o activitats per al foment de la conciliació de la vida personal, familiar i laboral.  
j) Impulsar i assessorar el teixit empresarial de la Comunitat Valenciana en l'elaboració i implantació de plans d'igualtat, a fi d'implantar mesures de conciliació en les empreses de la Comunitat.  
k) Informar tècnicament, proposar el visat i efectuar el seguiment dels plans d'igualtat de les empreses.  
l) Coordinar i realitzar el seguiment i avaluació dels plans relatius a la família i la conciliació.  
3.2. Servici de Promoció de la Igualtat d'Oportunitats, al qual corresponen les funcions següents:  
a) Estudiar i proposar programes, mesures i normes que tinguen com a objecte promoure l'exercici efectiu del dret constitucional d'igualtat i, en particular, la prevenció de conductes discriminatòries en tots els àmbits.  
b) Coordinar i realitzar el seguiment i avaluació del Pla d'Igualtat d'Oportunitats entre Dones i Hòmens.  
c) Realitzar el seguiment i informar el Consell, a través de l'Observatori de Gènere, del grau de compliment de la Llei 9/2003, de 2 d'abril, per a la Igualtat entre Dones i Hòmens.  
d) Coordinar l'actuació dels diversos organismes i entitats de la Generalitat a fi de promoure la plena participació de la dona.  
e) Coordinar, supervisar i impulsar la prestació de servicis dirigits especialment a favor de les dones, i de manera especial, els que tinguen com a objecte atendre situacions de greus carències.  
f) Dur a terme les actuacions necessàries per a la formalització i posterior seguiment dels convenis i concerts amb empreses, entitats, fundacions i institucions dedicades a la prevenció de conductes discriminatòries. Atenció integral a dones en situació de vulnerabilitat i risc d'exclusió social, així com la seua integració social i laboral.  
  
g) Dur a terme les actuacions necessàries per a la convocatòria, resolució i posterior seguiment de subvencions i ajudes destinades a programes i actuacions dirigides a fer efectiu el principi d'igualtat d'oportunitats entre dones i hòmens, prevenció de conductes discriminatòries, atenció a la dona en situació o risc d'exclusió social, integració i promoció sociolaboral de les dones i foment de l'associacionisme femení.  
h) L'autorització dels centres d'acollida i vivendes tutelades per a dones en situació o risc d'exclusió social, suport tècnic i seguiment del funcionament d'estos.  
i) Realitzar i promoure estudis sobre la situació de la dona a la Comunitat Valenciana.  
j) Impulsar i potenciar el teixit associatiu de les dones de la Comunitat Valenciana.  
k) Prestar suport tècnic als diferents òrgans consultius en matèria de dona i igualtat d'oportunitats dependents de la Conselleria de Justícia i Benestar Social.  
l) Contribuir a la progressiva evolució de conductes socials discriminatòries a través de l'impuls de campanyes de sensibilització, jornades i tallers que promoguen una imatge diversificada i realista de les dones i hòmens en la societat valenciana.  
m) Seguiment i coordinació de les biblioteques especialitzades en dona dependents de la Direcció General de Família i Dona.  
n) Dinamitzar la producció artística i literària de les dones.   
o) Coadjuvar en la tramitació de denúncies que es formulen davant de situacions de discriminació i abús contra les dones.  
p) Impulsar l'elaboració i implantació de Plans Municipals d'Igualtat d'Oportunitats.  
3.3. Servici de Mediació, Prevenció de la Violència de Gènere i Atenció a les Dones Víctimes, al qual corresponen les funcions següents:  
a) Informar i sensibilitzar la ciutadania per a previndre i eliminar la violència de gènere.  
b) Promoure l'elaboració d'estudis i investigacions sobre la violència de gènere que permeten la seua prevenció, detecció, atenció i eradicació.  
c) Contribuir a eliminar tota situació de violència, directa o indirecta, sobre la dona, i coadjuvar en la tramitació de les denúncies que es formulen contra tals situacions.  
d) Atendre de forma integral i continuada la problemàtica jurídica de les dones víctimes d'agressions, maltractaments físics i/o psíquics, violacions, abusos sexuals i assetjament sexual des dels diferents enfocaments professionals.  
e) Prestar assessorament jurídic gratuït a les dones, informant, orientant i canalitzant-les cap a les institucions i organismes competents per a la resolució de la seua problemàtica.  
f) Garantir a les dones víctimes de violència de gènere els servicis socials d'atenció, emergència, suport i acollida per a la seua recuperació integral.  
g) Actuar com a òrgan competent per a procedir a l'autorització dels centres d'acollida i d'emergència per a dones víctimes de violència de gènere, prestant suport tècnic i realitzant el seguiment del funcionament d'estos.  
h) Prestar suport tècnic als diferents òrgans consultius en matèria de violència de gènere dependents de la Conselleria de Justícia i Benestar Social.  
i) Promoure la mediació en l'àmbit familiar i els punts de trobada.  
  
j) Coordinar i fer el seguiment i avaluació dels plans per a combatre la violència de gènere.  
  
Article 12. De la Direcció General d'Integració i Cooperació  
La Direcció General d'Integració i Cooperació és el centre directiu de la Secretaria Autonòmica de Família i Solidaritat al qual corresponen les funcions en matèria d'immigració en els àmbits educatius, laboral, sanitari i d'habitatge, així com les funcions en matèria de cooperació al desenrotllament i solidaritat.   
1. Corresponen a la Direcció General les funcions següents:  
a) La gestió en el territori de la Comunitat Valenciana de les competències atribuïdes a les comunitats autònomes en la Llei Orgànica 4/2000, sobre Drets i Llibertats dels estrangers a Espanya i la seua integració social després de la reforma per Llei Orgànica 2/2009.  
b) La planificació, impuls i desenrotllament dels instruments d'integració, de cooperació i solidaritat previstos en les lleis de la Generalitat: 15/2008, d'Integració de Persones Immigrants i Estrangeres; 6/2007, de Cooperació al Desenrotllament, i 11/2010, Reguladora de l'Estatut de les Persones Cooperants.  
c) La direcció i coordinació de plans relatius a immigració, convivència i integració, vigents o que s'aproven en el futur.  
d) Actuar, si és el cas i d'acord amb la seua normativa de creació i funcionament, en representació del Consell, en els òrgans col·legiats de les distintes administracions públiques, en les conferències sectorials i en altres òrgans de cooperació que es creen en matèria d'integració de persones immigrants i estrangeres, en immigració i en cooperació al desenrotllament.  
e) Formar part dels òrgans col·legiats de la Generalitat, de conformitat amb la normativa que els regule, en els quals s'aborde el fet de la immigració, la seua integració i la cooperació al desenrotllament, encarregant-se de la direcció tècnica, així com de la preparació dels assumptes que hagen de ser tractats, i la coordinació de l'execució i el seguiment dels acords que adopten els dits òrgans i intervindre, si és el cas, en representació del Consell en espais públics que tracten qüestions relacionades amb la immigració, la seua integració i la cooperació al desenrotllament.   
f) Emetre informe, quan li siga requerit, sobre l'oportunitat de projectes normatius, avantprojectes de pressupostos, de programes, ajudes i subvencions que versen sobre matèries de la seua competència.  
g) La coordinació amb l'Agència Espanyola de Cooperació Internacional per al Desenrotllament (AECID) i amb altres administracions, organismes i institucions nacionals o supranacionals, per a la realització de programes conjunts, així com el suport a les iniciatives solidàries de cooperació al desenrotllament de les ONG i de la resta d'agents de la cooperació valenciana, en especial a les seues plataformes de coordinació.  
h) Qualssevol altres actuacions que determinen la presència i la participació efectiva de la Generalitat en l'àmbit de la immigració, la seua integració i la cooperació al desenrotllament.  
2. De la Direcció General d'Integració i Cooperació depén la Subdirecció General d'Integració i Cooperació a la qual correspon:   
  
a) La coordinació i supervisió dels servicis que en depenguen, en les matèries pròpies d'immigració, de la seua integració i de la cooperació al desenrotllament,.  
b) La tramitació dels recursos administratius interposats, així com dels procediments de revisió administrativa, quan afecten l'àmbit de les atribucions de la Direcció General.  
La Subdirecció General s'estructurarà en els servicis següents:  
  
2.1. Servici de Gestió de Programes i Cooperació, al qual corresponen les funcions següents:  
a) Elaboració, gestió i seguiment de les convocatòries d'ajudes i dels convenis de col·laboració que se subscriguen en matèria de cooperació, així com la justificació dels projectes aprovats en convocatòries públiques.  
b) Preparació de la infraestructura i suport per a la coordinació d'actuacions del Comité d'Ajuda Humanitària i Emergències (CAHE) i la seua coordinació amb l'ajuda humanitària de les comunitats autònomes i de l'Estat.  
c) La gestió econòmica i pressupostària dels programes de cooperació, i la coordinació de la informació sobre actuacions i convocatòries de diversos organismes d'àmbit local, autonòmic, nacional i de la Unió Europea, en matèria de cooperació al desenrotllament i solidaritat, així com el càlcul transversal i seguiment interdepartamental de l'aportació a la cooperació al desenrotllament en els Pressupostos de la Generalitat Valenciana d'acord amb els criteris de cooperació al desenrotllament de l'OCDE.  
d) Elaboració de directrius per a la preparació de les convocatòries d'ajudes i convenis de col·laboració en matèria de cooperació al desenrotllament. Així mateix, l'establiment de criteris i propostes per a la realització de programes en matèria de cooperació al desenrotllament que, amb objectius coincidents, puguen establir-se o convindre's amb altres administracions públiques, ONG, i altres agents de cooperació.  
e) Programació, execució i supervisió dels programes d'acció estratègica, de sensibilització i d'educació per al desenrotllament, tant en l'àmbit de la Comunitat Valenciana, de les universitats valencianes, com dels països que siguen objecte d'actuació del Pla director de Cooperació.   
f) Elaboració d'estudis i estadístiques sobre la cooperació al desenrotllament a la Comunitat Valenciana i participació en la confecció i difusió del mapa de la cooperació descentralitzada de la Unió Europea.  
g) La gestió del Registre Autonòmic de les Persones Cooperants Valencianes, creat pel Decret 10/2011, de 4 de febrer, del Consell, pel qual es regula el Registre Autonòmic de les Persones Cooperants Valencianes.  
h) La gestió del Registre d'Agents de la Cooperació al Desenrotllament de la Comunitat Valenciana, creat pel Decret del Consell 39/2009, de 6 de març.  
2.2. Servici d'Integració, al qual corresponen les funcions següents:  
a) Elaboració, gestió i seguiment de les convocatòries d'ajudes i dels convenis de col·laboració que se subscriguen en matèria d'integració, així com la justificació dels projectes aprovats en convocatòries públiques.  
b) La gestió dels diversos instruments d'integració previstos en el Reial Decret 557/2011, de 20 d'abril, pel qual s'aprova el Reglament de la Llei Orgànica 4/2000, sobre drets i llibertats dels estrangers a Espanya i la seua integració social, després de la seua reforma per la Llei Orgànica 2/2009.  
c) La gestió dels diferents instruments d'integració previstos en el Reglament de la Llei 15/2008, de 5 de desembre, de la Generalitat; i en el Decret 93/2009, de 10 de juliol, del Consell, pel qual s'aprova el Reglament de la Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana.  
  
d) Supervisar i inspeccionar la qualitat de les places dels centres d'acollida de les persones immigrants de la Comunitat Valenciana oberts per associacions i entitats privades o públiques que siguen objecte d'ajudes i subvencions.  
e) Impulsar el moviment associatiu de les persones immigrants i estrangeres en l'àmbit de la Comunitat Valenciana i coordinar els programes d'integració en els barris de la Comunitat Valenciana a través de la mediació i el diàleg intercultural entre associacions d'immigrants, d'entitats religioses i de veïns.  
f) Coordinar l'actuació interdepartamental de la Generalitat d'aquelles matèries que afavorixen la integració social de les persones immigrants: sanitat, educació, habitatge, ocupació i garanties jurídiques, i el seu càlcul pressupostari segons criteris de transversalitat.  
g) El seguiment i l'avaluació dels projectes cofinançats per la Generalitat i del Fons Estatal per a la Integració dels Immigrants.  
  
  
Article 13. De la Direcció General de la Joventut  
1. La Direcció General de la Joventut és el centre directiu de la Secretaria Autonòmica de Família i Solidaritat que té encomanades les funcions en matèria relacionades amb la joventut, i al seu titular correspon la direcció general de l'Institut Valencià de la Joventut: Generalitat Jove.  
2. Corresponen a la direcció general les funcions que l'article 10 de la Llei 18/2010, de la Generalitat, de Joventut de la Comunitat Valenciana, atribuïx a la direcció de l'Institut Valencià de la Joventut: Generalitat Jove en relació amb les competències de l'organisme previstes en l'article 6 de la mateixa Llei, que es concreten en la planificació i la coordinació de les actuacions de la Generalitat en les matèries que afecten la joventut, així com l'execució de polítiques específiques de suport a la joventut i de foment de la participació juvenil.  
  
CAPÍTOL IV  
De la Secretaria Autonòmica de Justícia  
  
Article 14. De la Secretaria Autonòmica de Justícia  
1. La Secretaria Autonòmica de Justícia assumix les funcions que li atribuïx l'article 68 de la Llei del Consell en matèria d'infraestructures judicials, formació del personal al servici de l'administració de Justícia, planificació de l'Oficina Judicial, menor, adopcions, justícia gratuïta, víctimes de delicte, col·legis professionals, associacions, fundacions, registres i notariat.  
2. La Secretaria Autonòmica de Justícia està integrada per la Direcció General de Justícia i per la Direcció General del Menor.  
  
Article 15. De la Direcció General de Justícia  
1. La Direcció General de Justícia és el centre directiu de la Secretaria Autonòmica de Justícia, a la qual li corresponen les funcions en matèria de relacions amb la justícia, formació del personal, planificació de l'Oficina Judicial, justícia gratuïta, atenció a víctimes de delicte, col·legis professionals, associacions, fundacions, registres i notariat.  
  
2. Corresponen a la Direcció General les funcions següents:  
a) Dirigir, impulsar, coordinar i executar les competències que han sigut atribuïdes a la Generalitat en l'àmbit de l'administració de Justícia, en aplicació de l'Estatut d'Autonomia, de la Llei Orgànica del Poder Judicial i de l'article 69.3 de la Llei del Consell, en particular les relatives a relacions amb la justícia, infraestructures judicials i gestió d'unitats, servicis tècnics de suport als òrgans jurisdiccionals, gestió de recursos humans, formació del personal al servici de l'administració de Justícia, planificació de l'Oficina Judicial i justícia gratuïta.   
  
b) Organitzar, executar i controlar la política de la Generalitat en matèria d'atenció a la víctima del delicte a través de la xarxa d'Oficines d'Atenció a les Víctimes del Delicte i relacions amb els òrgans judicials de la Comunitat Valenciana.  
c) Implantar, desenrotllar i impulsar en tots els àmbits mesures encaminades a la desjudicialització de conflictes, així com mecanismes alternatius de resolució d'estos.  
d) Dirigir, impulsar, coordinar i executar les competències que han sigut atribuïdes a la Generalitat, en aplicació de l'Estatut d'Autonomia i de les corresponents normes sectorials, en matèria de col·legis professionals, associacions, fundacions, unions de fet, registres i notariat.   
  
3. De la Direcció General de Justícia depén la Subdirecció General de Justícia, que s'estructura en els següents servicis, als quals corresponen les següents funcions:  
3.1. Servici de Gestió d'Unitats, Planificació de l'Oficina Judicial i Infraestructures Judicials, al qual corresponen les funcions següents:  
a) Dissenyar, organitzar i coordinar les unitats processals de suport directe, els servicis comuns processals, les unitats administratives necessàries i les oficines comunes de suport.  
b) Elaborar la proposta de les relacions de llocs de treball de les oficines judicials i de les unitats administratives, així com la seua modificació.  
c) Elaborar els estudis i la programació de la Planta Judicial i Demarcació.  
d) Gestionar les competències que la Llei Orgànica del Poder Judicial i la resta de normativa atorguen a la Generalitat en matèria de Justícia de Pau.  
e) Gestionar les relacions amb les organitzacions sindicals i els processos electorals dels representants dels empleats públics de l'administració de Justícia.  
f) Exercir la Secretaria de la Mesa Sectorial de Justícia i comissions tècniques que en depenen, i les secretaries dels comités de seguretat i salut, sector justícia, de les províncies d'Alacant, Castelló i València.  
  
g) Gestionar el pla d'acció social dels funcionaris de l'administració de Justícia dependents de la Generalitat.  
h) Gestionar les incidències del personal funcionari i laboral de l'administració del Consell destinat en edificis judicials.  
i) Tramitar els expedients de responsabilitat patrimonial derivats de les competències transferides en l'àmbit de l'administració de Justícia.  
  
j) Determinar i planificar les necessitats de mitjans materials i informàtics dels òrgans de l'administració de Justícia i de les prescripcions tècniques per als contractes de servicis, subministraments i manteniment.  
k) Planificar i executar els projectes de modernització de l'administració de Justícia a la Comunitat Valenciana.  
l) Coordinar els projectes d'obres dels edificis judicials i les labors professionals dels tècnics contractats per al desenrotllament dels treballs, supervisar-los i, si és el cas, col·laborar en estos.  
m) Gestionar el funcionament i realitzar el seguiment dels manteniments dels edificis judicials, procurant la racionalització i optimització de recursos, amb especial atenció al desenrotllament sostenible i la reducció del gasto energètic.  
n) Estudiar el mercat immobiliari per a proposar les contractacions que resulten més avantatjoses a la Direcció General de Justícia.  
o) Determinar la memòria funcional dels edificis judicials i fer el seguiment i coordinació de tots els assumptes relacionats amb la seguretat laboral en els edificis judicials en funcionament.  
3.2. Servici d'Entitats Jurídiques, al qual corresponen les funcions següents:  
a) Elaborar el règim jurídic, proposta de resolució i registre de les fundacions, dels col·legis professionals i dels consells valencians de col·legis professionals sotmesos a la competència de la Generalitat.  
  
b) Donar suport tècnic i administratiu al Protectorat de Fundacions de la Generalitat.  
c) Revisar i preparar el depòsit dels comptes anuals i plans d'actuació de les fundacions i dels comptes anuals de les associacions declarades d'utilitat pública, sotmeses a la competència de la Generalitat.  
  
d) Elaborar informes economicocomptables i efectuar l'assessorament economicocomptable en matèria de fundacions i d'associacions declarades d'utilitat pública.  
e) Instruir els expedients de declaració i revocació d'utilitat pública.  
f) Elaborar el règim jurídic en matèria de les associacions sotmeses a la competència de la Generalitat.  
g) Coordinar les unitats territorials del Registre Autonòmic d'Associacions, d'Alacant, Castelló i València.  
h) Elaborar el règim jurídic i gestionar el Registre Administratiu d'Unions de Fet de la Comunitat Valenciana.  
i) Tramitar els nomenaments de notaris i registradors i elaborar el decret del Consell de nomenament, així com realitzar l'estudi i proposta de fixació de les demarcacions notarials i registrals.  
3.3. Servici de Formació i Justícia Gratuïta, al qual corresponen les funcions següents:  
a) Gestionar les indemnitzacions derivades de l'assistència jurídica en el torn d'ofici i en l'assistència lletrada al detingut.  
b) Donar suport tècnic i administratiu a la Comissió de Justícia Gratuïta de València i exercir la coordinació amb les comissions de Justícia Gratuïta d'Alacant i Castelló.  
c) Proposar, gestionar i realitzar el seguiment dels convenis i acords de cooperació en matèria de justícia i, en especial, per a la formació de jutges, magistrats, fiscals, secretaris judicials, així com de professionals relacionats amb l'administració de Justícia (advocats, procuradors, etc.).  
d) Proposar, gestionar i realitzar el seguiment dels plans de formació del personal transferit al servici de l'administració de Justícia.  
  
e) Gestionar les línies de subvenció en matèria de justícia.  
f) Gestionar i realitzar el seguiment de les mesures encaminades a la desjudicialització de conflictes, així com dels mecanismes alternatius de resolució d'estos que s'acorde implantar o desenrotllar.   
  
g) Gestionar i realitzar el seguiment de la política de la Generalitat en matèria d'atenció a la víctima del delicte.  
3.4. Servici de Recursos Humans, al qual corresponen les funcions següents:  
a) Gestionar el registre de personal funcionari al servici de l'administració de Justícia que presta servicis a la Comunitat Valenciana.  
  
b) Tramitar la provisió de llocs de treball, els nomenaments del personal funcionari interí i els expedients de modificacions de llocs.  
  
c) Gestionar els concursos d'àmbit nacional per a la provisió de llocs de treball en l'àmbit de la Comunitat Valenciana.  
d) Tramitar les situacions administratives, les sol·licituds de compatibilitat i els expedients disciplinaris del personal de l'administració de Justícia.  
e) Exercir el control del compliment del calendari anual i de la jornada i horari establits i la incapacitat temporal del personal funcionari al servici de l'administració de Justícia.  
f) Elaborar les propostes de resolució dels recursos administratius en matèria de personal.  
g) Gestionar la nòmina i les seues incidències, realitzar els estudis i elaborar els informes sobre costos econòmics del personal i expedir els certificats relacionats amb les retribucions i base de cotització.  
h) Coordinar les unitats administratives en les matèries relacionades amb este servici.  
i) Participar en els processos selectius per a l'ingrés en els cossos de funcionaris en exercici de les competències atribuïdes a la Generalitat en la matèria, així com en la Comissió de Selecció de Personal.   
  
Article 16 De la Direcció General del Menor   
1. La Direcció General del Menor és el centre directiu de la Secretaria Autonòmica de Justícia al qual corresponen les funcions en matèria del menor, derivades de l'aplicació de la Llei Orgànica de Responsabilitat Penal dels Menors, protecció i inserció de menors i adopció.  
  
2. Corresponen a la Direcció General les funcions següents:  
a) La planificació, coordinació i impuls de les facultats protectores sobre menors que són competència de la Generalitat en matèria de desemparament, guarda, tutela, acolliment residencial, acolliment familiar i adopció nacional i internacional.  
b) La planificació i impuls de les actuacions corresponents a l'exercici dels recursos preventius de risc, de protecció i d'inserció social en matèria de menors, i coordinació amb els servicis de les xarxes públiques d'atenció primària i especialitzada.  
c) Coordinar les competències atribuïdes a la Generalitat i a les entitats públiques en l'execució de mesures judicials, en aplicació de la legislació vigent en matèria de responsabilitat penal de menors infractors.  
d) Coordinar els recursos de reeducació i reinserció social de menors infractors, així com el control i seguiment dels equips tècnics de menors.  
e) Elaborar, promoure i executar les mesures per a assegurar una política integral en benefici del menor, exercint les funcions que la normativa vigent atribuïx a la Generalitat en matèria de protecció de menors, reeducació i reinserció social de menors infractors.  
f) La realització d'actuacions tendents a la formalització d'acords de col·laboració, contractes, concerts, prestacions, ajudes i subvencions en l'àmbit de la seua competència.  
g) La gestió i seguiment de contractes, concerts, convenis, subvencions i altres prestacions econòmiques en l'àmbit de la seua competència.  
h) L'assistència tècnica als centres i servicis, tant de caràcter públic com privat, que actuen en l'àmbit de la protecció de menors i la reeducació de menors infractors.  
i) Supervisar les actuacions relatives als servicis i centres en l'àmbit de les seues competències, inclosos els tràmits d'autorització d'estos, així com l'exercici de la facultat sancionadora.  
j) La direcció i coordinació, tècnica i funcional, de les actuacions de les direccions territorials i dels centres que en depenguen, en les matèries de la seua competència.  
k) Impulsar i tramitar les actuacions i canvis legislatius que, en l'àmbit de les competències de la Generalitat en matèria de protecció de menors, contribuïsquen a promoure l'autonomia dels menors com a subjectes.   
l) Totes aquelles altres funcions que corresponguen a la Direcció General en matèries de la seua competència i que la normativa vigent li encomane.  
3. De la Direcció General del Menor depén la Subdirecció General del Menor; a la qual correspon la coordinació i supervisió de les actuacions de les unitats dependents del centre directiu, que s'estructura en els servicis següents:  
3.1. Servici d'Atenció al Menor Infractor, al qual corresponen les funcions següents:  
a) Coordinar les competències atribuïdes a la Generalitat i a les entitats públiques en l'execució de mesures judicials, en aplicació de la legislació vigent en matèria de responsabilitat penal dels menors.  
  
b) Supervisar les actuacions relatives als servicis i centres de reeducació de menors infractors, inclosos els tràmits d'autorització i inscripció d'estos en el registre general dels titulars d'activitats, de servicis i de centres d'acció social de la Comunitat Valenciana, així com, si és el cas, la tramitació d'expedients sancionadors.  
  
c) Tramitació, formalització i seguiment dels contractes amb centres, servicis i programes per a l'atenció a menors infractors.  
d) La preparació i seguiment de les subvencions destinades als programes i recursos d'atenció a menors infractors.  
e) Estudiar la legislació i valorar la necessitat de mesures normatives.  
3.2. Servici de Prevenció i Acolliment Residencial, li corresponen les funcions següents:  
a) Coordinació, control i supervisió dels recursos preventius de risc, servicis especialitzats d'atenció a la família i infància (SEAFI's), d'orientació i suport a famílies amb menors en situació de risc i desemparament, i desplegament dels protocols de prevenció, protecció i inserció social en matèria de protecció de menors.  
  
b) Dissenyar i coordinar les actuacions corresponents a l'exercici de les facultats protectores sobre menors en matèria de desemparament, tutela, guarda i acolliment residencial.  
c) Dissenyar, implantar i supervisar els procediments de tramitació dels acolliments residencials de menors, així com dissenyar els protocols d'intervenció en centres residencials de protecció de menors.  
  
d) Supervisar les actuacions relatives als servicis i centres de protecció de menors, inclosos els tràmits d'autorització i d'inscripció d'estos en el registre general dels titulars d'activitats, de servicis i de centres d'acció social de la Comunitat Valenciana, així com, si és el cas, la tramitació d'expedients sancionadors.  
e) Tramitació, formalització i seguiment de contractes amb centres i servicis de prevenció, protecció i inserció de menors.  
f) La preparació i seguiment de subvencions destinades al foment de centres i programes de prevenció, protecció i inserció de menors.  
  
g) Estudiar la legislació i valorar la necessitat de mesures normatives.  
3.3. Servici d'Acolliment Familiar i Adopció, al qual corresponen les funcions següents:  
a) Dissenyar i coordinar les actuacions corresponents a l'exercici de les facultats protectores d'acolliment familiar, adopció nacional i internacional, així com programes relatius a estades temporals de menors estrangers.   
b) Tramitació, formalització i seguiment dels contractes relatius a servicis d'acolliment familiar i adopció de menors.  
c) Coordinar la tramitació necessària per a l'elaboració de les resolucions sobre idoneïtat dels sol·licitants d'adopció per a l'exercici de la pàtria potestat, expedició de certificats d'idoneïtat i, si és el cas, expedició del compromís de seguiment en matèria d'adopció internacional.  
  
d) Acreditació, control, seguiment i elaboració de directrius d'actuació de les entitats de mediació d'adopció internacional.  
e) Donar suport tècnic i administratiu al Consell d'Adopció de Menors de la Generalitat.  
f) La preparació i seguiment de les subvencions destinades al foment d'acolliment familiar i protecció de l'adopció de menors.  
   
g) Supervisar els tràmits d'autorització i d'inscripció en el registre general dels titulars d'activitats, de servicis i de centres d'acció social de la Comunitat Valenciana de les entitats que intervenen en el sector d'acolliment familiar i adopcions, i elevar la corresponent proposta, així com, si és el cas, tramitar expedients sancionadors.  
  
h) Estudiar la legislació i valorar la necessitat de mesures normatives.  
  
CAPÍTOL V  
De la Subsecretaria  
  
Article 17. De la Subsecretaria  
La Subsecretaria, sota la directa dependència del conseller o consellera de Justícia i Benestar Social, exercirà les competències establides en l'article 69 de la Llei del Consell, sent les seues funcions, entre altres, les següents:   
1. Exercir la superior coordinació i supervisió administrativa i tècnica de les direccions territorials del departament.  
2. Dirigir i gestionar els servicis generals i dependències comunes de la Conselleria.  
3. Emetre els informes preceptius dels projectes normatius, convenis i acords de col·laboració que proposen i tramiten els diferents centres directius, assumptes que hagen de sotmetre's al Consell, al president de la Generalitat o a altres òrgans.  
4. Portar la gestió patrimonial dels béns afectats a la Conselleria.  
  
5. Realitzar la planificació i programació econòmica, incloses les inversions; elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
6. Tramitar i formalitzar els ingressos que s'originen per les activitats dels distints centres directius del departament.  
7. Tramitar els expedients de contractació, excepte els casos de delegació que s'establisquen.  
8. Gestionar els gastos de personal, excepte els casos de delegació que s'establisquen.  
9. Disposar la publicació, quan siga procedent, de les disposicions, resolucions i anuncis que emanen d'òrgans de la Conselleria en els diaris oficials.  
10. Elaborar estudis i anàlisis relatius a la racionalització i reorganització, tant de l'estructura organitzativa de la Conselleria com dels procediments de gestió que s'hi realitzen, i coordinar els treballs que en esta matèria s'elaboren per altres òrgans o unitats del departament.  
  
11. Impulsar, col·laborar i, si és el cas, elaborar normes, plans i projectes d'actuació relacionats amb les competències assignades a la Conselleria.  
12. Dissenyar i executar, en col·laboració amb l'Institut Valencià d'Administració Pública, els plans formatius del personal de la Conselleria, així com de formació d'empleats d'entitats i centres integrats en el sistema de servicis socials de la Conselleria.  
13. Exercir les funcions assignades per la normativa vigent en matèria de millora de la qualitat dels servicis públics.  
14. Informar els avantprojectes i projectes normatius provinents d'altres conselleries.  
15. Exercir les funcions de la Conselleria en matèria d'infraestructura i eliminació de barreres arquitectòniques que no estiguen expressament atribuïdes a un altre centre directiu.  
16. Inscripció en el Registre General dels titulars d'activitats, de servicis i centres d'acció social de la Comunitat Valenciana.  
  
Article 18. Òrgans de la Subsecretaria  
La Subsecretaria, per al desenrotllament de les funcions expressades en l'article anterior, s'estructura en els òrgans següents:  
1. Secretaria General Administrativa, a la qual corresponen les funcions establides en l'article 73.2 de la Llei del Consell, que s'estructura en els servicis següents:  
1.1. Servici Programació i Gestió Econòmica, al qual corresponen les funcions següents:  
a) Elaboració de l'avantprojecte de pressupostos de la Conselleria.  
b) Tramitar les propostes de modificacions pressupostàries.  
c) Tramitar i formalitzar els ingressos que s'originen per les activitats dels distints centres directius de la Conselleria.  
d) Control i seguiment de l'execució pressupostària i econòmica de tots els programes pressupostaris de la Conselleria, i gestió del corresponent a Direcció i Servicis Generals.  
e) Coordinació i seguiment de les distintes caixes pagadores de la Conselleria, així com la comptabilització dels comptes justificatius dels fons de caixa fixa gestionats pels centres directius de la Conselleria.  
  
f) Supervisió de l'activitat de gestió economicopressupostària que realitzen altres unitats de la Conselleria.  
g) Avaluar els programes pressupostaris i, en general, desenrotllar les funcions de caràcter econòmic i pressupostari que li siguen encomanades pels òrgans superiors.  
h) Establir les directrius per a la correcta gestió de gastos i ingressos i l'òptima utilització dels recursos.  
i) Dissenyar i mantindre actualitzats els programes d'informació i gestió econòmica de la Conselleria.  
j) Tramitar totes les incidències relatives a la gestió de nòmina del personal adscrit al departament.  
k) Gestió patrimonial dels béns mobles de la Conselleria.  
l) Qualsevol altra funció relativa a la gestió econòmica o pressupostària.  
1.2. Servici de Recursos Humans, al qual corresponen les funcions següents:  
a) Preparar les propostes de modificació de les relacions de llocs de treball i les seues actualitzacions.  
b) Tramitar les incidències de personal dels servicis centrals de la Conselleria.  
c) Conservar i custodiar els expedients personals dels empleats públics al servici de la Conselleria.  
d) Vetlar pel compliment de la normativa en matèria de personal.  
  
e) Tramitar els expedients disciplinaris.  
f) Realitzar els estudis, propostes i actuacions que, respecte al personal de la Conselleria, hagen d'efectuar-se.  
g) Vetlar pel funcionament correcte del registre general d'entrada i eixida de documents i de l'arxiu general.   
h) Proposar la resolució dels expedients de responsabilitat patrimonial de la Conselleria.  
i) Tramitar les reclamacions administratives prèvies a l'exercici d'accions laborals.  
j) Qualssevol altres funcions relatives a matèries de personal dels servicis centrals de la Conselleria.  
k) Proposta a l'òrgan competent i, si és el cas, realització de cursos de formació en matèries de competències de la Conselleria.  
1.3. Servici Coordinació i Suport Tècnic, al qual corresponen les funcions següents:  
  
a) Coordinar i impulsar la tramitació dels projectes normatius, així com col·laborar amb les direccions generals en l'elaboració d'estos.  
  
b) Racionalització dels procediments administratius, en coordinació amb les restants unitats de la Conselleria.  
c) Assistència tècnica a les direccions generals per a la preparació de convocatòries de subvencions i concerts, així com per a la implantació de procediments de gestió.  
d) Assistència tècnica i administrativa al Consell Valencià de Benestar Social.  
e) Gestió i coordinació de les diferents oficines d'informació pública de la Conselleria.  
f) Coordinació, seguiment, supervisió i impuls de la tramitació dels convenis de col·laboració a subscriure per la Conselleria, així com remissió dels convenis subscrits al Registre de Convenis.  
g) Estudi i proposta sobre normalització de documentació administrativa.  
h) Supervisió i remissió dels expedients corresponents als assumptes que s'hagen d'elevar a la Comissió de Secretaris Autonòmics i Subsecretaris i al Consell per a la seua aprovació o coneixement, preparar l'informe de la Subsecretaria i traslladar els acords al centre directiu corresponent de la Conselleria.  
i) Tramitació de la publicació de normes i actes de la Conselleria en els diaris oficials.  
j) Qualsevol altra funció relativa a coordinació i suport tècnic.  
1.4. Servici de Contractació i Assumptes Generals, al qual corresponen les funcions següents:  
a) Anàlisi, disseny, determinació i ordenació de criteris en relació amb les contractacions que s'efectuen.  
b) Estudiar, preparar i formalitzar els expedients de contractació de la Conselleria.  
c) Portar el seguiment de l'execució dels expedients de contractació de la Conselleria.  
d) Elaboració d'informes, propostes de resolució i altres incidències que es deriven dels contractes.  
e) Gestió patrimonial dels béns immobles adscrits a la Conselleria.  
  
f) Qualsevol altra funció relativa a contractació i patrimoni.  
g) Gestionar les adquisicions de material de tipus general, necessari per al funcionament normal de la Conselleria.  
h) Establir criteris de racionalització i homogeneïtzació en matèria d'adquisició i utilització de material de tipus general.  
i) Gestionar els assumptes generals, com ara règim interior, parc mòbil, manteniment d'instal·lacions i altres de similars.  
2. A la Subdirecció General d'Inspecció, Qualitat i Infraestructures correspon impulsar, col·laborar en la tramitació i, si és el cas elaborar normes, plans i projectes d'actuació, així com coordinar la participació dels òrgans de la Conselleria en projectes externs en les matèries en què tinguen competència, fomentar i executar les actuacions en matèria de responsabilitat social corporativa, realitzar tant la prevenció, supervisió i control del compliment de la normativa vigent, com la promoció, normalització, seguiment i avaluació de la qualitat en la prestació dels servicis socials, i exercir les funcions en matèria d'infraestructures no assignades amb caràcter específic a cap altre centre directiu. S'estructura en els servicis següents:  
2.1. Servici d'Inspecció, al qual corresponen les funcions següents:  
a) L'exercici de la funció inspectora sobre les persones físiques o entitats que realitzen activitats de servicis socials en l'àmbit de la Comunitat Valenciana, així com sobre els centres o servicis, públics o privats, que desenrotllen este tipus d'activitats, comprovant el compliment de les normes vigents en la matèria, i, si és procedent, estendre les corresponents actes d'infracció o obstrucció, i proposar, si és el cas, les corresponents mesures correctores o de sanció.  
  
b) Vetlar pel respecte dels drets dels usuaris.  
c) Supervisar la destinació i l'adequada utilització dels fons públics concedits a persones físiques o jurídiques per mitjà de subvencions, contractes, convenis o qualsevol altra figura semblant prevista en la normativa vigent.   
d) Col·laborar en l'avaluació del compliment dels nivells de qualitat dels servicis socials que es presten a la Comunitat Valenciana i dels plans i programes de qualitat que duga a terme la Conselleria i, en especial, del grau de satisfacció de les persones usuàries dels centres.  
  
2.2. Servici de Qualitat i Innovació, al qual correspon impulsar, col·laborar en la tramitació i, si és el cas, elaborar normes, plans i projectes d'actuació, així com coordinar la participació dels òrgans de la Conselleria en projectes externs en les matèries en què tinguen competència, fomentar i executar les actuacions en matèria de responsabilitat social corporativa, així com realitzar la promoció, normalització, seguiment i avaluació de la qualitat en la prestació dels servicis socials.  
  
2.3. Servici d'Infraestructures i Eliminació de Barreres Arquitectòniques, al qual corresponen les següents funcions, sempre que no estiguen expressament atribuïdes a un altre centre directiu:  
a) Informar les instruccions tècniques per a l'elaboració de projectes.  
b) Elaboració de projectes i direcció tècnica de les obres, quan així s'acorde, i, quan siga procedent, atendre'n el manteniment.  
c) Supervisió dels projectes d'obres de la Conselleria i les seues modificacions, demanant els aclariments, ampliacions de dades, estudis o rectificacions que es creguen oportuns i les esmenes dels defectes observats.  
d) Supervisar els projectes d'obres subvencionades per la Conselleria.  
e) Efectuar el seguiment de les obres realitzades directament o indirectament per la Conselleria.   
f) Emissió dels informes tècnics que exigisca la normativa vigent o que siguen sol·licitats per les diferents unitats de la Conselleria.  
g) Control i seguiment dels béns immobles afectes a la Conselleria.  
h) Emissió dels informes tècnics relatius a l'accessibilitat i eliminació de barreres arquitectòniques.  
i) Impulsar i coordinar el compliment de les normes sobre accessibilitat i supressió de barreres arquitectòniques, urbanístiques i de comunicació, en l'àmbit competencial de la Conselleria de Justícia i Benestar Social.  
j) Promoure la divulgació i l'estudi de l'accessibilitat, de l'eliminació de barreres i la formació específica en matèria d'accessibilitat universal, en especial en tot el que es referix a la integració de les persones amb discapacitat, així com campanyes dirigides a la informació i mentalització dels ciutadans de la Comunitat Valenciana, a fi de possibilitar la sensibilització de la societat i facilitar un canvi d'actituds.  
  
k) Assessorar els responsables institucionals i professionals per a la implantació, per part de les entitats implicades, dels programes d'accessibilitat i supressió de barreres arquitectòniques, urbanístiques i de la comunicació.  
  
  
TÍTOL III  
De l'organització territorial  
  
Article 19. De les direccions territorials  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València hi ha una Direcció Territorial de Justícia i Benestar Social, dependent orgànicament de la Subsecretaria i amb competència en el territori de la respectiva província.  
2. Funcionalment, les direccions territorials depenen de les secretaries autonòmiques a través dels distints centres directius de la Conselleria, en consideració de la matèria a la qual, en cada cas, es referisca la corresponent actuació administrativa.  
  
Article 20. De les atribucions del director o directora territorial  
1. Al capdavant de cada direcció territorial està el director o directora territorial de Justícia i Benestar Social, amb el caràcter de representants permanents de la Conselleria en el seu àmbit respectiu.  
2. A la persona titular de la direcció territorial li correspon la direcció de tots els servicis, programes i activitats que exercixen les unitats dependents de la direcció territorial de l'àmbit de la seua competència, sense perjuí de la dependència funcional que s'establisca respecte a cada un dels distints centres directius de la Conselleria, segons l'índole de la matèria.  
  
Article 21. Funcions del director o directora territorial  
1. Correspon a la persona titular de la direcció territorial vetlar per l'adequat desplegament i execució de les funcions pròpies de la Conselleria de Justícia i Benestar Social en el seu àmbit territorial.  
2. El titular de la direcció territorial té les funcions que li atribuïxen les disposicions vigents, així com les que expressament li deleguen els òrgans directius competents.  
  
Article 22. Estructura de la direcció territorial   
Per al desenrotllament de les seues funcions, cada una de les direccions territorials s'estructura en els servicis següents:  
1. Secretari o secretària territorial, que tindrà rang de servici, al qual o la qual correspon la coordinació interna dels servicis i unitats administratiu en l'àmbit de la direcció territorial. Exercint les funcions relatives a la gestió administrativa en matèria de personal, gestió econòmica i pressupostària, contractació administrativa, assumptes generals, informació i registre d'entrada i eixida de documents.  
2. Servici d'Acció Social, al qual corresponen les funcions relatives a la gestió de les matèries pròpies de la Conselleria.  
3. Servici d'Avaluació i Orientació, al qual corresponen les funcions de dirigir el Centre d'Avaluació seguint les directrius de la Direcció General de Persones amb Discapacitat i Dependència, així com planificar els criteris i homogeneïtzar les propostes d'actuació dels equips de treball en el seu centre respectiu.  
4. Servici de Justícia, Família, Menor i Adopcions, al qual corresponen les funcions relatives a la gestió en el seu àmbit territorial de les matèries de justícia, família, menor i adopció.  
  
Article 23. Facultat de resoldre els expedients  
Quan alguna disposició atribuïsca una altra competència a la Conselleria de Justícia i Benestar Social sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raons de la matèria i, si n'hi ha diversos, al superior jeràrquic comú.  
  
DISPOSICIÓ TRANSITÒRIA  
  
Única. Règim transitori de les unitats i llocs de treball de nivell administratiu  
Les unitats i llocs de treball de nivell administratiu, no previstos en el present reglament, continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme pel Decret 75/2011, de 24 de juny, del Consell, sense perjuí de la competència per a resoldre dels òrgans als quals els ha sigut atribuïda. La seua retribució s'efectuarà amb càrrec als mateixos crèdits pressupostaris, Tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives i llocs de treball, de conformitat amb la reorganització efectuada.  
  
  
DISPOSICIÓ ADDICIONAL  
  
Única. Competència sancionadora en matèria de subvencions  
Correspon a la persona titular de la Conselleria de Justícia i Benestar Social, en el seu àmbit competencial, la imposició de les sancions que deriven dels procediments sancionadors instruïts en matèria de subvencions.  
  
DISPOSICIÓ DEROGATÒRIA  
  
Única. Derogació normativa  
Queden derogats els decrets següents:   
1. Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
2. Decret 91/2010, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania.  
3. Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social.  
Així mateix, queden derogades totes les disposicions que, del mateix rang o d'un rang inferior, s'oposen al present decret.  
  
DISPOSICIONS FINALS  
  
Primera. Desplegament  
Es faculta la persona titular de la Conselleria de Justícia i Benestar Social per a dictar totes les disposicions que requerisca el desplegament i l'execució d'este decret, en compliment del que disposa l'article 65 de la Llei 5/1983, de 30 de novembre, del Consell.  
  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 26 d'agost de 2011  
  
El president de la Generalitat,  
ALBERTO FABRA PART  
  
El conseller de Justícia i Benestar Social,  
JORGE CABRÉ RICO


Còpia Permalink ELI